บาทเปิด 29.17/19 คาดอ่อนค่า
ธนาคารกรุงศรีอยุธยา รายงาน เงินบาทเปิด 29.17/19 คาดวันนี้อ่อนค่า นักลงทุนลุ้นผลประชุมแก้ปัญหาบาทแข็ง
26 เม.ย. 2556

ธนาคารกรุงศรีอยุธยา รายงาน เงินบาทเปิด 29.17/19 คาดวันนี้อ่อนค่า นักลงทุนลุ้นผลประชุมแก้ปัญหาบาทแข็ง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 29.17/19 บาท/ดอลลาร์ อ่อนค่าลงจากเย็นวานนี้ที่ปิดตลาดที่ระดับ 29.10/12 บาท/ดอลลาร์ โดยล่าสุดเงินบาทเคลื่อนไหวอยู่ที่ 29.24/25 บาท/ดอลลาร์
"นักลงทุนซื้อ take profit แล้วก็ปิด position กัน เช้านี้บาทก็ยังอ่อนค่าต่อมาอยู่ที่ 29.24/25 บาท ยิ่งวันนี้มีข่าวว่านายกฯ เรียกหารือผู้ว่าฯ แบงก์ชาติ กระทรวงการคลัง นักลงทุนจึงเชื่อว่าวันนี้น่าจะมีมาตรการอย่างใดอย่างหนึ่งออกมาเพื่อช่วยผู้ส่งออกหรือเปล่า" นักบริหารเงิน ระบุ
นักบริหารเงิน คาดว่า วันนี้เงินบาทยังมีแนวโน้มอ่อนค่า แต่อาจจะไม่เคลื่อนไหวมากเหมือนเมื่อวาน เพราะถือว่าได้อ่อนค่าไปมากแล้ว โดยนักลงทุนอาจยังรอดูมาตรการที่จะออกมาช่วงเย็นนี้ก่อน ทั้งนี้มองกรอบไว้ที่ 29.15-29.30 บาท/ดอลลาร์